ธกส.ขอรัฐชดเชยเงินแสนล้าน
ธ.ก.ส.ขอเงินชดเชยสินเชื่อนโยบายรัฐปีนี้กว่า 1 แสนล้าน รมว.คลังแจงต้องช่วยเกษตรกร
2 มี.ค. 2559

ธ.ก.ส.ขอเงินชดเชยสินเชื่อนโยบายรัฐปีนี้กว่า 1 แสนล้าน รมว.คลังแจงต้องช่วยเกษตรกร
รายงานข่าวจากกระทรวงการคลัง แจ้งว่า ในปีงบประมาณ 2560 ธนาคารเพื่อการเกษตรและสหกรณ์การเกษตร (ธ.ก.ส.) ได้เสนอขอเงินชดเชยโครงการสินเชื่อตามนโยบายรัฐ ที่แยกเป็นบัญชีพิเศษ (พีเอสเอ) วงเงินกว่า 1 แสนล้านบาท เพื่อชดเชยโครงการปีก่อนทั้งเงินต้นและดอกเบี้ย โดยปีก่อนหน้าได้รับอนุมัติงบชดเชยเงินต้นและดอกเบี้ยสินเชื่อนโยบายรัฐ 6 หมื่นล้านบาท
ปัจจุบัน ธ.ก.ส.มียอดคงค้างในโครงการสินเชื่อนโยบายรัฐ วงเงินกว่า 7 แสนล้านบาท โครงการที่สำคัญ ได้แก่ โครงการลูกหนี้ที่รอการชดใช้ต้นเงินจากองค์การคลังสินค้า (อคส.) รวมกว่า 9.9 หมื่นล้านบาท แยกเป็น โครงการรับจำนำข้าวเปลือกนาปรัง ปี 2552 วงเงิน 1.97 หมื่นล้านบาท มันสำปะหลัง ปี 2554/2555 วงเงิน 9,864 ล้านบาท ข้าวเปลือกนาปี 2555/2556 รอบ 2 วงเงิน 1.03 หมื่นล้านบาท มันสำปะหลัง ปี 2555/2556 วงเงิน 9,485 ล้านบาท ข้าวเปลือกนาปี 2556/2557 วงเงิน 5.02 หมื่นล้านบาท
นอกจากนี้ ยังมีลูกหนี้ที่รอการชดใช้ต้นเงินจากองค์การตลาดเพื่อเกษตรกร (อ.ต.ก.) วงเงินกว่า 6.81 หมื่นล้านบาท เป็นโครงการข้าวเปลือกนาปรังหลายฤดูการ ผลิตตั้งแต่ฤดูปี 2552 ถึงปี 2557
นายอภิศักดิ์ ตันติวรวงศ์ รมว.คลัง ระบุว่า ยอดคงค้างของสินเชื่อสถาบันการเงินของรัฐ (แบงก์รัฐ) จำนวน 7.8 แสนล้านบาท เป็นยอดสะสมมาหลายรัฐบาล สินเชื่อจำนวนนี้ถือว่ามีความจำเป็น เพราะต้องลงไปช่วยเหลือเกษตรกรและ ผู้ประกอบการเอสเอ็มอี
ทั้งนี้ รัฐบาลไม่ได้ไปล้วงเงินมาจากแบงก์รัฐจนเกิดปัญหา หนี้ที่ไม่ก่อให้เกิดรายได้ (เอ็นพีแอล) มีอยู่ประมาณ 1 หมื่นล้านบาท คิดเป็นสัดส่วน 1.3% ของ สินเชื่อรวมนั้น ถือว่าแบงก์รัฐบริหารได้ดี เพราะมีเอ็นพีแอลต่ำกว่าธนาคารพาณิชย์ที่มีหนี้เสียอยู่ประมาณ 2% ขณะนี้มีความจำเป็นที่ต้องช่วยกันดูแลเรื่องของความมั่นใจในระบบเศรษฐกิจ ไม่อยากให้ทำลายความมั่นใจ อยากให้เอาความจริงมาพูด ไม่ใช่พูดแล้วเพียงแค่ต้องการให้เกิดความตื่นเต้น
พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรี ได้สั่งการให้นายสมคิด จาตุศรีพิทักษ์ รองนายกรัฐมนตรี และ รมว.คลัง ไปทำความเข้าใจกับสื่อมวลชนที่เสนอข่าวสินเชื่อแบงก์รัฐ เพราะสื่ออาจไม่เข้าใจ หรือว่าเข้าใจแต่อาจต้องการความหวือหวาในการ นำเสนอข่าว